OBH 8344/1997
Az állampolgári jogok országgyűlési biztosának jelentése
Előadó: dr. Varga Zs. András
Az eljárás megindítása
	A beadványt tevő azt kifogásolta, hogy a Kossuth Rádió híradása egy bűncselekmény elkövetőjével kapcsolatban olyan tényeket közölt, amelyek egy népcsoportra nézve sértőek. A beadvánnyal összefüggésben az adatvédelmi biztos véleményét, illetve az Országos Rádió és Televízió Testület elnökének állásfoglalását kértem.

A megállapított tényállás
	A beadvány szerint a Kossuth Rádió 1997. szeptember 1-jei Esti Krónika című adásában arról számolt be, hogy Szeged környékén a rendőrség vadkender telepítvényt leplezett le, melynek termesztését egy Erdélyből áttelepedett magyar állampolgár végezte. A beadványt tevő a bűncselekmény elkövetője származásának hangsúlyozását  diszkriminatívnak és magyarság ellenes uszításnak tekintette.
	Az adatvédelmi biztos előzetes konzultáció alapján úgy foglalt állást, hogy az ügynek csak abban az esetben lehet adatvédelmi vonatkozása, ha a származás konkrét személlyel hozható összefüggésbe, illetve a származás tényéből meghatározott személyre lehet következtetni.
	Az Országos Rádió és Televízió Testület (a továbbiakban: ORTT) főigazgatója állásfoglalása szerint a rádiózásról és televíziózásról szóló 1996. évi I. törvény (a továbbiakban: Rtv.) 49. §-a szerint a sérelmet szenvedett kifogásával a műsorszolgáltatóhoz fordulhat, ha az a vételkörzet lakosságát foglalkoztató társadalmi kérdésben egyoldalúan tájékoztat, vagy egyéb módon súlyosan megsérti a kiegyensúlyozott tájékoztatás követelményét. Ha a műsorszolgáltató a kifogásnak nem ad helyt, a kifogást tevő panasszal fordulhat az ORTT Panaszbizottsághoz. Ha azonban a beadványt tevő a törvényben meghatározott határidőket túllépi, az ORTT a panasszal - tárgyára való tekintet nélkül - érdemben nem foglalkozik. A beadványt tevő sem a műsorszolgáltatóhoz, sem a Panaszbizottsághoz nem fordult, ezért az ORTT megkeresésem következtében sem tudott eljárni. A főigazgató arról is tájékoztatott azonban, hogy az ORTT-nek az Rtv. 112. §-a értelmében a törvény előírásainak megsértése esetén jogában áll a műsorszolgáltatóval szemben szankciót alkalmazni. Az Rtv. 3. § (3) bekezdése szerint pedig a műsorszolgáltatás nem irányulhat semmilyen kisebbség, sem bármely többség nyílt vagy burkolt megsértésére, kirekesztésére, annak faji szempontokon alapuló bemutatására, elítélésére.

Az országgyűlési biztos eljárásának megállapításai
	Az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 16. § (1) bekezdése szerint az országgyűlési biztoshoz akkor lehet fordulni, ha a beadványt tevőt - megítélése szerint - valamely hatóság, illetve közszolgáltatást végző szerv eljárása, ennek során hozott határozata, illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva.
	A hatáskörömbe tartozó közszolgálati műsorszolgáltató Magyar Rádió sérelmesnek tartott döntése ellen a sérelmet szenvedettnek az Rtv. 49. §-a értelmében joga van kifogást tenni a műsorszolgáltatónál, ha pedig az nem ad helyt a kifogásnak, panaszt tehet az ORTT Panaszbizottságánál. A kifogás és a panasz az országgyűlési biztosok eljárása szempontjából közigazgatási jogorvoslati eszköznek minősül, ezért kimerítésük elmulasztása eljárásom akadályát képezte. Tájékoztatom tehát a beadványt tevőt, hogy az általa leírt sérelem kivizsgálására, az alkotmányos jogokkal kapcsolatban esetleg okozott visszásság megállapítására és orvoslására vagy orvoslásának kezdeményezésére nincs törvényes lehetőségem. Figyelemmel a panaszbizottsághoz fordulás rendkívül rövid - mindössze negyvennyolc órás - határidejére a jogorvoslati eszköz kimerítésének elmulasztását a beadvány műsorszolgáltatóhoz való áttétele útján sem pótolhattam.
	A beadványt tevő által sérelmesnek tartotthoz hasonló tartalmú közlemény azonban a jövőben is előfordulhat. A szóban forgó eset vizsgálata abból a szempontból, hogy az alkalmas volt-e az Rtv. hivatkozott 3. § (3) bekezdésének megsértésére, lehetővé teszi egy esetleges későbbi sérelem megelőzését. A vizsgálatra az Rtv. 112. §-a értelmében az ORTT-nek van hatásköre. A beadványt ezért a vizsgálat lefolytatása céljából, az Obtv. 19. § (3) bekezdése alapján az Országos Rádió és Televízió Testülethez átteszem.

Budapest, 1998. november 3.

Gönczöl Katalin